google/wiki40b huggingface dataset:
דולסה מריה

קריירה

נולדה במקסיקו סיטי שבמקסיקו. הופעתה הראשונה בטלוויזיה הייתה בגיל 5 בתוכנית "מלון סומסום", הגרסה המקסיקנית לרחוב סומסום. היא גם הופיעה ב"המועדון של גבי וילדי דיסקברי", בתחילת קריירת המשחק שלה.
ב-1996 הפכה לחברה בלהקה שנקראת "קידס" שהקליטה כמה להיטים כגון: "La Mejor de Tus Sonrisas" ו-"Prende el Switch".
שלוש שנים לאחר מכן ב-1999 עזבה את הלהקה כדי להקים להקה חדשה עם חברה דניאל, אבל הלהקה לא הצליחה.
ב-2000 הצטרפה ללהקת הפופ המקסיקנית "Jeans". בשנת 2002 נאלצה לעזוב את הלהקה, משום שהצטרפה לטלנובלה "כיתה 406". בשנת 2004 דולסה הצטרפה ללהקה "RBD", ולטלנובלה Rebelde, בתור הדמות רוברטה פארדו.
בין היתר היא פרסמה את החברות קוקה-קולה, Garnier, Kotex ו-cklass Shoe Ware.
בשנת 2009 השתתפה בטלנובלה "קיץ של אהבה". בשנת 2010 החלה לעבוד על אלבום חדש, שנקרא "Extranjera", ושנה לאחר מכן (2011) הוציאה את אלבומה השני שנקרא "Extranjera Segunda Parte".
בנוסף לאלבום דול השתתפה באותה שנה בעונה השלישית של Mujeres Asesinas 3.
בשנת 2014 שיחררה את אלבומה השלישי, שנקרא "Sin Fronteras", ובשנת 2016 השתתפה בטלנובלה "לב שמשקר".
בשנת 2017 הוציאה את אלבומה הרביעי, "DM", ובאותו שנה שיחקה בטלנובלה "Muy Padres".
בשנת 2018 הודיעה דולסה על אלבומה החמישי שעתידו לצאת בסוף 2018, והוא יקרא "Origen", וציינה כי האלבום יכלול שירים שלא שוחררו מעולם, שהיא בעצמה הקליטה וכתבה.
אגרה (תשלום)

אגרה היא תשלום המשולם לרשות ציבורית (הממשלה, רשות מקומית וכדומה) בתמורה לשירות מסוים שהרשות מספקת.

אגרה לעומת מס

בדומה למס, האגרה משולמת לרשות ציבורית, אך בשונה ממנו, האגרה משולמת בתמורה לשירות מסוים, ואילו מס משולם ללא תמורה ספציפית. לדוגמה, אזרח המבקש דרכון ממשרד הפנים נדרש לשלם אגרה בגין שירות זה. עם זאת, האגרה נבדלת ממחיר בכך שייתכן שהאגרה תהיה בגובה מעל הנדרש על מנת לספק את השירות עבורו הוא משולם, ובכך יש בו רכיב שהוא מיסוי.

אגרה בישראל

בשנותיה הראשונות של מדינת ישראל נקבעו שיעורי האגרות על ידי השרים האחראים על הנושא. בשנת 1960 מונתה ועדה ממשלתית בראשות משה זנבר, נציג משרד האוצר ובהשתתפות נציג משרד המשפטים והמשרד הנוגע בדבר, לקביעת גובה האגרות באופן מרוכז. 
האגרה הנודעת ביותר בישראל היא אגרת הרדיו והטלוויזיה, שהוטלה על כל משק בית המחזיק במקלט טלוויזיה. כיוון שבבתים רבים מאוד בישראל יש מקלט טלוויזיה, והאגרה הוטלה על עצם החזקת המקלט, יש שראו באגרה מס, שהוא בגדר מס גולגולת. השאלה האם מדובר במס או באגרה עלתה לדיון בבית המשפט העליון. בדיון זה טענה רשות השידור שהאגרה היא מס, אך טענה זו נדחתה בפסק דינו של השופט אהרן ברק. אגרה זו בוטלה בשנת 2015. עדיין קיימת אגרת רדיו הנגבית דרך אגרת חידוש רשיון הרכב.
כיום קיימות אגרות רבות שנדרש לשלמן בעת שפונים לרשות שלטונית, ובהן אגרות להנפקת דרכון, אגרות לצורך פתיחת הליכים בבתי משפט, וכן אגרות לחידוש רשיונות נהיגה, רכב וכיוצא באלה.

מקור המילה

מקור המילה הוא במילה הארמית "אגרא", שפירושה שכר או גמול. המילה הארמית ידועה בזכות מספר פתגמים, בעיקר בזכות הפתגם: "לפום צערא אגרא" - (על פי המאמץ שכרו).
עקיבא ישראל ורטהיימר

עקיבא ישראל ורטהיימר (בגרמנית:  Akiba Israel Wertheimer; ‏1778 ברסלאו - 20 במאי 1835 אלטונה).  היה רבה הראשי של אלטונה ושלזוויג-הולשטיין משנת 1823.

חייו

עקיבא ורטהיימר נולד בברסלאו כבנו של אביגדור ורטהיימר, חכם תלמודי. הוא למד אצל רבי עקיבא איגר ובא עם הוריו לאלטונה. ב- 1805 נעשה מלמד. ב- 1806 התמנה לרב במויסלינג וליבק.
בשל גירוש היהודים מליבק ועניים של יהודי קהילת מויסלינגר הוא קיבל ב- 1816 את בקשת קהילת אלטונה להיות רבם. ב- 1819 הוא הצטרף, שם, למאבק נגד הקהילה הרפורמית בהמבורג ואסר על שימוש בסידור התפילה בשפה הגרמנית. ב- 1823 התמנה להיות הרב הראשי הראשון של אלטונה ושלזוויג-הולשטיין, אחרי התפרקות התאגדות קהילות אה"ו. הוא החליף את הרב מנדל הירש פרנקפורטר,  סבו של הרב שמשון רפאל הירש
ב- 1835 נפטר עקיבא ורטהיימר בגיל 57 באלטונה. מחליפו כרב ראשי היה בעל ה"ערוך לנר".
נאסר ג'ודה

ביוגרפיה

נאסר ג'ודה נולד ב-11 ביולי 1961 בעמאן בירת ירדן למשפחה ממוצא פלסטיני. אביו, סמי ג'ודה, נולד ברמאללה ושימש בעבר כשר החוץ הירדני. הוא למד בתיכון באנגליה, ולאחר מכן סיים ב-1982 לימודים לתואר ראשון ביחסים בינלאומיים ובמשפט בינלאומי באוניברסיטת ג'ורג'טאון שבארצות הברית. ג'ודה סיים לימודי תואר שני באוניברסיטה האמריקנית בביירות.
בשנים 1985-1992 עבד ג'ודה בחצר המלכותית הירדנית תחת המלך חוסיין, בתחילה כפקיד משרדי של ולאחר מכן כמזכירו האישי של יורש העצר חסן אבן טלאל, אחיו של המלך. בשנת 1992 מונה לראש משרד הידיעות הירדני בלונדון, ובתפקיד זה שימש עד שנת 1994. לאחר סיום שהותו בלונדון התמנה למנכ"ל הטלוויזיה הירדנית, תפקיד שהחזיק בו עד שנת 1998, אז מונה למנכ"ל חברת הרדיו והטלוויזיה הירדנית (בבעלות ממשלתית). בשנים 1998-1999 שימש כשר התקשורת וכדובר הממשלתי בממשלתו הראשונה של פאיז א-טראונה. את התפקיד סיים בעקבות התפטרות הממשלה. בשנים 1999-2005 עבד במגזר הפרטי.
בנובמבר 2005 חזר ג'ודה לשירות הציבורי כאשר מונה בשנית לתפקיד הדובר הממשלתי בממשלתו הראשונה של מערוף אל-בח'ית. בנובמבר 2007 קיבל פעם נוספת את תפקיד שר התקשורת בממשלתו של נאדר א-דהבי. ב-23 בפברואר 2009 מונה ג'ודה בידי א-דהבי לתפקיד שר החוץ. בתפקיד זה הוא ממשיך לאחוז עד היום, זאת בזמן שהתחלפו בתקופה זו מספר ראשי ממשלות: א-דהבי, סמיר זיד א-ריפאעי, מערוף אל-בח'ית, עון שווכת אל-ח'סאונה וכיום עבדאללה אנסור. השבעתו האחרונה לתפקיד הייתה בממשלתו השנייה של אנסור, ב-30 במרץ 2013. בהשבעה זו נוסף לתפקידו כשר החוץ גם תפקיד "השר לענייני הפזורה הירדנית".
בשנת 2012 מונה ג'ודה בידי הליגה הערבית לנציג בוועדה המגשרת בין ישראל לרשות הפלסטינית.

חיים אישיים

אביו של נאסר ג'ודה, סמי ג'ודה, היה פלסטיני יליד רמאללה ששימש גם הוא כשר החוץ של ירדן. דודו מצד אמו הוא זיד א-ריפאעי, ראש ממשלת ירדן בשנות ה-80, ובן-דודו סמיר זיד א-ריפאעי שימש גם הוא כראש ממשלה בשנים 2009-2011 (תחתיו שימש ג'ודה כשר החוץ). נאסר ג'ודה נישא לנסיכה סומאיה, בתו של חסן אבן טלאל אחיו של המלך חוסיין, אז גם יורש העצר הירדני. לזוג נולדו ארבעה ילדים: טארק וזין (תאומים, נולדו 1994), עלי (נולד 1996) וטוקיינה (נולדה 1998). הזוג התגרש בשנת 2007.
משה דריהם

ביוגרפיה

נולד בג'רבה שבתוניסיה, למרים ולרב שמעון הכהן דריהם, לימים רב הערים ספקס ובנגרדאן. בצעירותו למד אצל הרב מכלוף עידאן והרב יוסף בוכריץ. בגיל 13 נסע לספקס כדי ללמוד מקצוע, אולם הרב עידאן נסע לשם והחזירו לג'רבה, והבטיח כי ידאג לצרכיו.
בשל נסיעתו של אביו לשמש כשוחט בספקס, התגורר בצעירותו בביתו של הרב אליהו הכהן, ולימים נישא לבתו.
שימש לצד רבו, הרב מכלוף עידאן, כחבר בית הדין בג'רבה, ולאחר פטירתו של האחרון בשנת 1946 (ה'תש"ז), מונה לשמש תחתיו כרב הראשי של ה"חארה צגירה" בג'רבה. בין היתר שימש כדיין וכמורה צדק בקהילה, ובמשך תקופת כהונתו הנהיג מנהג לפיו זוגות שנישאו בעיר עלו לארץ ישראל שבוע לאחר החתונה. כן העמיד תלמידים רבים שהפכו ברבות הימים לרבנים.
בשנת 1957 (ה'תשי"ז) עלה לישראל והשתכן בטבריה, שם מונה כשנה לאחר מכן לשמש כחבר בית הדין הרבני האזורי בעיר. בפעילותו הציבורית ייסד את "איחוד עולי תוניסיה וג'רבה", ופעל לייסד את בית הכנסת הראשון ליוצאי תוניסיה בעיר, שעד אז היו מתפללים בבתי כנסת שהנהיגו נוסח שונה משלהם.
נודע בפסיקתו המקלה בגיור, לפיה כוונת קבלת עול מצוות לא מהווה התחייבות לשמירת המצוות כולן, כך שאם גר מקבל עליו עול מצוות, אפילו אם בשעת הקבלה בדעתו לעבור בעתיד על חלקן, אין פגם בקבלתו, מכיוון שקיבל בדעתו שאם יעבור, ייענש.
בתקופה האחרונה לחייו סבל משיתוק בגופו, עד שהלך לעולמו ונקבר בטבריה.
בניית בית הכנסת הושלמה רק לאחר פטירתו, והוא נושא את השם "אוהל משה", על שמו. באמתחתו נמצאו כתבי יד רבים של רבני ג'רבה, ולאחר פטירתו הודפסו ויצאו לאור רבים מהם.
גילברט הרדט

גילברט ה' הֵרְדְט (Gilbert H. Herdt; נולד ב-24 בפברואר 1949) הוא אנתרופולוג תרבותי אמריקאי המתמחה במיניות וזהות מגדרית תלויות תרבות, ופרופסור למיניות.
אחד ממחקריו הגדולים נערך בגינאה החדשה על שבט ה"סמביה" (שם בדוי), ובחן את השפעותיהן של התרבות והחברה על יצירת משמעויות מיניות והתנהגות על פיהן. רבים רואים במחקרו שם את הדוגמה הבוטה ביותר לחוסר השפעתם של חוויות ילדות על ההעדפה המינית.
בשבט, מופרדים הבנים מהבנות ומתחנכים בנפרד. כדי לרכוש את הגבריות המיוחלת מבצעים הילדים מין אוראלי יומיומי בנערים הבוגרים (בליעת נוזל הזרע נחשבת חיונית לפיתוח חוסן ובגרות). הטקס מתקיים עד אשר הנער מגיע לגיל 15 בערך, אז הופך הוא ל"חונך" של ילד צעיר. בהגיעו לגיל 22 בערך, הגבר הצעיר – שחווה מאות התנסויות הומוסקסואליות פסיביות ואקטיביות – מתחתן, ומאותו יום נחשב איבר המין שלו "מלוכלך" ומגעו בגבר אחר נחשב מסוכן. במחקרו גילה הרדט שלמרבה הפלא, שיעור ההומוסקסואלים בקרב בני השבט זהה לשיעורם באוכלוסיות אחרות בעולם – כחמישה אחוזים.
מחקר נוסף ערך הרדט עם החוקר הן טן ברומלהאוס (Han ten Brummelhuis). השניים חקרו בארצות הברית בוגרים ומשפחותיהם בהקשר של התגלות מחלת האיידס בתרבות ההומוסקסואלים והתפקיד שמשחקת מדיניות חברתית בנושאי מין ובריאות.
המחקר מדגים את המורכבות בלמידת התנהגות מינית. הם תיארו את הגיוון התרבותי והאירו את המשתנים בקרב קבוצות אתניות של מדינה אחת ואת המכניזם המפיץ את האיידס לתרבויות שונות. מחקר זה קרא לחוקרים אחרים בתחום לחשוב מחדש על המחקרים שלהם, ופנה בעיקר לאלו שהתחילו בבהלת המחקרים על איידס.
בנוסף חקר הרדט את דרך החיים ההומוסקסואלית, כיצד היא נבנית בצורה שונה בתרבויות שונות. 
הרדט גילה כי בחברות מחוץ לחברה המערבית, אין הרעיון של הומוסקסואליות אינו משתקף במודעות, אך למרות זאת קיימות בהן פעילויות שהן באופן חד משמעי הומוסקסואליות לעין מערבית. הרדט ניסה להראות כי השוני הוא ש"פעילויות הומוסקסואליות" אלו הן חלק בלתי נפרד מחייו של הגבר ויש להן מטרה מסוימת. 
הרדט טוען כי אדם לא צריך לאמץ מבנה של תרבות אחרת ולא לכפות את תרבותו על אחרים.
בנוסף חקר גילברט חקר את נושא ה"תשוקה", ותיאר בגישתו שלושה סוגי תשוקה: 
תשוקה מינית (המורכבת ממשיכה לאובייקט ממין כלשהו ומהעדפה לטכניקה מסוימת, הנוצרת מקישורים בין אוריינטציה וזהות מינית), תשוקה ליחסים חברתיים מסוימים ותשוקה לאובייקטים חברתיים וסמלי סטטוס.
הרדט מעיד כי חייו המקצועיים "הוקדשו לקידום האנתרופולוגיה ובייחוד האנתרופולוגיה של המיניות. הסיפוק הגדול היה בהפיכת המיניות לשדה מחקר פרוצסואלי בארצות הברית ומחוצה לה..."
סאנדמן (מארוול קומיקס)

ביוגרפיה בדיונית

ויליאם בייקר הוא יליד קווינס, ניו יורק שננטש בידי אביו כשהיה צעיר מאוד. אמו לקחה אותו עימה לחוף קוני איילנד, שם אהב לבנות פסלים בחול. כילד, ויליאם עבר התעללות מצד ביריון הכיתה עד אשר למד להילחם תוך שימוש בתנועותיו של התוקף אותו כנגדו. בעזרת טכניקה זו, הוא "חמק מבין אצבעותיו של התוקף אותו כמו חול". בשיטה זו, ויליאם הצעיר הצליח לעייף את תוקפיו ואף התחבר אליהם בסופו של דבר. כשחקן כדורגל בבית ספרו, ויליאם השתמש בספורט זה כדי לתעל את הכעס הרב שצבר עם השנים ואימץ את הכינוי "פלינט", על שמה של מורתו שדירבנה אותו להשתמש בכישורי האמנות שלו.
ויליאם הועף מבית ספרו לאחר שמכר משחק כדורגל כדי לעזור לאותו ביריון שהתעמר בו בעבר בעסקיו עם המאפיה. הוא פונה לחיי פשע ועד מהרה הופך לאדם מריר וזועם. הוא נכלא בעוון פשע שביצע ופוגש באביו, שאינו יודע מי הוא, שכן ויליאם משתמש בשם בדוי, "פלינט מרקו". נוכחותו של אביו מעכירה מאוד את שלוותו שעוד נותרה בו, וכאשר אביו משוחרר מכלאו, ויליאם נמלט. הוא מגיע למתקן ניסוי בנשק גרעיני ליד סוואנה, ג'ורג'יה ובא במגע עם חול שעבר קרינה רדיואקטיבית בידי כור גרעיני נסיוני. כתוצאה מכך, גופו והחול הרדיואקטיבי מתמזגים לאחד, מה שמשנה את המבנה המולקולרי של ויליאם. הוא מתרשם מאוד מכוחותיו החדשים וקורא לעצמו סאנדמן ("איש החול").
יחסי החוץ של מצרים

יחסים בילטרליים

מצרים מקיימת יחסים דיפלומטים ויחסי מסחר עם מגון מדינות בהיותה מדינת מפתח בעולם הערבי ובעקבות מיקומה ההיסטורי כציר סחר בין אפריקה דרך אסיה לאירופה.
למצרים גבול עם לוב, סודאן וישראל ויחסים דיפלומטיים עם שלוש המדינות.

לוב

יחסי מצרים-לוב ידעו היחסים עליות ומורדות בעקבות סכסוכים ובעקבות מלחמת לוב-מצרים, בין היתר, היחסים נותקו ושבו מספר פעמים במהלך השנים, כיום היחסים הם יחסים דיפלומטים מלאים.

סודאן

יחסי מצרים-סודן נשארו חיובים לאורך השנים אך בין המדינות מתקיים סכסוך טריטוריאלי על משולש חלאיב.

ישראל

לישראל ומצרים יחסים דיפלומטים מלאים הכוללים שגרירויות ושיתופי פעולה כלכליים ומודיעיניים, היחסים ידעו עליות ומורדות לאורך השנים בעקבות אירועים שונים במצרים ובעולם הערבי.

אירופה

פרק זה לוקה בחסר. אנא תרמו לוויקיפדיה והשלימו אותו.
קראטין

תפקיד

קראטין-פוספט נוצר על ידי האנזים קראטין קינאז בעת שפע של אנרגיה. הזמינות של מולקולה עתירת אנרגיה שכזו עוזרת לשמור על רמת אנרגיה יציבה בתא. במצבו זה המזורחן קראטין-פוספט היא תרכובת אורגנית בסיבי השריר המסוגלת למסור את הפוספט שלה למולקולת ADP על מנת ליצור ATP, המספק אנרגיה חיונית לשריר. תגובה זו שכיחה בשניות הראשונות של מאמץ פיזי מאומץ (לאחר ניצול של מלאי מולקולות ה-ATP החופשי בתא, וכשיכולת השריר לייצר ATP קטנה מקצב ניצולו). קראטין מסייע להגדיל את יכולת השרירים לעבוד ולייעל את צריכת האנרגיה בשריר. זהו מקור אנרגיה לפרק זמן המספיק לפעילות השרירים במאמץ במשך שניות בודדות בלבד. סבורים כי חשיבותו היא בצורך האבולוציוני לברוח מטורפים. קראטין עוזר לספק את האנרגיה שהשרירים צריכים כדי לזוז בייחוד עבור תנועות מהירות ופתאומיות.

בנוסף, קיימים איזוזימים של האנזים קראטין קינאז המשמשים לצרכים פיזיולוגים נוספים. מערכת הקראטין פוספט היא אחת הצורות לשנע אנרגיה בתא מאורגנלות ששם האנרגיה מופקת (כמו מיטוכונדריה) למקומות שבהם האנרגיה נצרכת.

מקורות קראטין לבעלי חיים

כמחצית מכמות הקראטין מסונתזת משלוש חומצות אמינו (ארגינין, גליצין ומתיונין) והמחצית השנייה נצרכת בעיקר מדגים טריים ובשר. רוב האנשים מקבלים כגרם אחד של קראטין ביום מן המזון שהם צורכים, זה בתוספת של גרם אחד שנוצר בתוצאה מתהליכים בגוף מושגים סך הכל כשני גרם קראטין ביום. גם בצריכת בשר מרובה לא ניתן להשיג תוספת משמעותית של קראטין (ב-200 גרם בקר יש כשני גרם וקצת יותר מזה בדגים). כ-95% ממנו נאגר בסופו של דבר בשרירי השלד ו-5% הנותרים מתפלגים בעיקר בין המוח, הלב, האשכים, האוזן הפנימית ותאי זקיק השערה.

קראטין כתוסף מזון

קראטין נספג בצורה טובה יותר (כ-60% טוב יותר) אם הוא משולב עם פחמימות בעלות מדד גליקמי גבוה, כגון סוכר ענבים. קראטין הוא תוסף התזונה היעיל והנפוץ ביותר בקרב מתאמנים, הוא תורם לעלייה במסת השריר ולשיפור בכוח תוך פרק זמן מינימלי. בקרב מתאמני חדר כושר ההשפעה הגדולה ביותר היא בקצב התקדמותם של העלייה במשקלים. קראטין מגביר את יכולת הגוף לייצר חלבונים בתוך סיבי השריר וכך להגדיל את מסת השריר. הקראטין מגביר את ספיחת המים בתאים. הגדלת ספיחת המים בשריר מאפשרת לו להכניס יותר חומצות אמינו לתאים. צבירה של אותן חומצות אמינו מאפשרת לשרירים לעבוד בצורה מאומצת יותר וכך להגביר את קצב גדילת השריר. בנוסף, הקראטין גורם לכך שהגוף מסתמך פחות על מקור אנרגיה נוסף בשם גליקוליזה אשר מייצר חומצת חלב כתוצר לוואי.

תופעות לוואי בצריכת קראטין כתוסף מזון

הקריאטין בטוח לשימוש, אולם לקיחתו בכמויות גדולות עשויה לגרום לנזק לכליות ואף לפגוע ביכולת הגוף לייצר קריאטין לבדו.
לקראטין יעילות רבה בהעברת מים אל התאים התוך שרירים עד כדי שתופעת הלוואי שעלולה להיגרם היא התכווצות שרירים הנובעת מחוסר שתייה מרובה בעת צריכת הקראטין. 
הקראטין לוקח את המים מתוך האיברים הפנימיים ולכן אי צריכה של נוזלים יכולה להוביל לכאבי בטן. לשתייה ישנה חשיבות גבוהה בצריכה של תוסף זה.
סכמת כוכב

במדעי המחשב, סכמת כוכב (Star Schema), המכונה גם סכמה רב-ממדית, קוביית מידע או סכמת איחוד - כוכב (Star-Join Schema) היא השיטה הפשוטה ביותר לייצוג מחסן נתונים (Data Warehouse). סכמת הכוכב מורכבת מטבלת עובדות אחת או יותר, והיא מהווה מקרה פרטי של סכמת פתית השלג, היעיל יותר עבור שאילתות פשוטות.

יתרונות

יתרונה העיקרי של סכמת כוכב היא הפשטות והמהירות בשליפת מידע רלוונטי. בשונה מבסיס נתונים מנורמל, לא נדרשים איחודים (Join) רבים בין טבלאות ולכן ביצוע השאילתא בדרך כלל יהיה מהיר יותר.
ביחס לסכמת פתית שלג, יתרונה של סכמת הכוכב הוא בפשטות בניית המודל וביצוע השאילתות. ניתן לכתוב, בצורה פשוטה, שאילתות המאחדות בין טבלת העובדות לבין מספר קטן של טבלאות ממדים. איחוד זה קל יותר בסכמת כוכב מאשר בסכמת פתית שלג כיוון שנדרש סינון על פי השדות הנדרשים לשאילתא בלבד, וכן ביצוע אגרגציה מהיר יותר.

דוגמה

נניח כי קיים בסיס נתונים המחזיק מידע לגבי מכירות של חנות, פרטי החנות והמוצר. התמונה בראש הדף מתארת את סכמת הכוכב המתאימה. עובדות אודות המכירות נשמרות בטבלת העובדות, והממדים הם: תאריך, חנות ומוצר. לכל טבלת מימד ישנו מזהה משלו, המסומן כ- ID. כל אחד ממזהים אלו מופיע בטבלת העובדות כשדה. השדה הנוסף, שאינו מזהה בטבלת העובדות – שדה "יחידה נמכרת" הוא דוגמה לשדה בעל ערך כמותי שיכול לשמש לניתוח של ביצועי הארגון. שדות שאינם מזהים בטבלאות המימד הם שדות המכילים מידע נוסף – למשל השדה "שנה" בטבלת "מימד_תאריך".
דוגמה לשאילתה מתאימה לסכמה המתוארת מוצגת למטה. בשאילתת SQL זו, השאילתה עונה על השאלה: "כמה טלוויזיות נמכרו, לכל מותג ולכל מדינה, בשנת 1997":
SELECT
 P.Brand,
 S.Country,
 SUM(F.Units_Sold)FROM Fact_Sales FINNER JOIN Dim_Date D ON F.Date_Id = D.IdINNER JOIN Dim_Store S ON F.Store_Id = S.IdINNER JOIN Dim_Product P ON F.Product_Id = P.IdWHERE
 D.YEAR = 1997AND P.Product_Category = 'tv'GROUP BY
 P.Brand,
 S.Country
נאופלפה דונלדטראמפי

תיאור

הכנפיים הקדמיות של העש בצבע חום חולי עם כתם חום כהה בחצי העליון של הכנף, והן בעלות מספר נקודות בהירות; בחצי התחתון של הכנף שולט צבע צהבהב מלבד הקצוות שבעלות צבע חום אוכרה. הכנפיים האחוריות הן מצויצות בכבדות וצבען לבנבן. הראש של העש מתאפיין בקשקשים ושערות חלקות בצבע צהבהב קרמי המזכירים בלורית גדולה שהעניקה למין את שמו. אורך הגוף של הזכרים 4.6-3.0 מילימטרים, ושל הנקבות 4.3 מילימטרים. למין יש עיניים שחורות גדולות.

תפוצה וביולוגיה

עש זה מצוי בכיסים קטנים בדרום-מערב ארצות הברית (קליפורניה) וצפון מערב מקסיקו (באחה קליפורניה), והוא התגלה על מקורות אור מלאכותיים בשנת 2016. הוא מאכלס מרחבי חולות יבשים במדבר סונורה. 
למין טווח מצומצם יחסית המוקף בטווח התפוצה הנרחב של המין הנפוץ יותר נאולפלפה נאונאטה הנמצא אף הוא באותו סוג ומאכלס את מרבית קליפורניה ובאחה קליפורניה יחד עם סונורה ואריזונה. ניתוח DNA חשף שההבדל בין שני המינים באחוזים הוא 5.1-4.9% בערך. מבחינה חיצונית, המינים די דומים, להוציא את הראש הבהיר של נאולפלפה דונלדטראמפי שאינו משולב בכתמים שחרחרים וחומים, כמו גם מחושים קדמיים קטנים יותר שפונים לאחור והבדלים נוספים. המין הוא פעיל לילה כרוב העשים, ומלבד זאת פרטים נוספים אודות אורח החיים של המין אינם זמינים כעת.
על פי וזריק נזארי שגילה את המין, יש צורך במאמצי שימור מיידיים בבית הגידול השברירי של המין, והוא מעריך שהמין בסכנת הכחדה.
עשב חיטה

עשב חיטה נוצר מהנבטה של זרעי חיטה והצמחתה לגובה של 10–15 ס"מ.
את העשב טוחנים במטחנה שהיא בעצם מעין מסחטה ייחודית לסחיטת עשב חיטה המפרישה את מיצי העשב והמיצוי שלו ניתן לשימוש בדרכים רבות ומועילות, בעיקר בשתייה.
הנבט מכיל כלורופיל ברמות גבוהות, המקנה לו את צבעו הירוק. כמו כן, עשב החיטה מכיל ויטמינים רבים, מינרלים, סיבים, נוגדי חמצון וחלבונים.
את העשב ניתן להשיג בחנויות טבע, לשתות את המיץ בדוכנים שונים או לגדל בבית על מצע ולסחוט אותו במסחטה ביתית.
מתוייגת

עלילה

ביאנקה (מאי ויטמן) היא נערה טיפוסית הלומדת בתיכון בשנתה האחרונה עם שתי החברות הקרובות שלה ג'ס (סקיילר סמואלס) וקייסי (ביאנקה סנטוס).
במהלך השנה עולמה מתערער לחלוטין כאשר היא מגלה שהיא מוגדרת על ידי חבריה ללימודים כ DUFF - ד.א.ף (בעברית : חשמ"ן – חברה שמנה ומכוערת נבחרת ) של החברות היפות שלה. היא מבינה שד.א.ף לא באמת צריך להיות מכוער או שמן,  אלא הוא האדם הפחות פופולרי בקבוצה החברתית שאליה הוא משתייך ואותו אנשים מנצלים בשביל להתקרב לאנשים היותר פופולריים באותה קבוצה חברתית.
ביאנקה מבינה שהיא בעצם הד.א.ף של חברותיה ושהתלמידים בבית הספר התיכון שלה מנצלים אותה כדי להגיע לג'ס ולקייסי. כדי להחזיר את כבודה האבוד וכדי למנוע את הפיכת השנה האחרונה שלה בתיכון לאסון, היא שוכרת את שירותיו של ווס (רובי אמל), אתלט חתיך כדי שיעזור לה לא להיות הד.א.ף יותר ובתמורה לכך היא עוזרת לו לעבור מבחן במדעים.
כחלק מן המהפך הם הולכים לקניון לקנות לביאנקה בגדים חדשים, ומצלמים וידאו אשר בו ביאנקה מראה את רגשותיה לטובי (הנער שהיא אוהבת). בזמן צילום הווידאו אחת הנערות מבית הספר שעוברת בקניון מצלמת את ביאנקה ומפיצה את הסרטון באינטרנט. כתוצאה מכך כל בית הספר לועג לה. ביאנקה מבינה שאין לה כבר מה להפסיד ולכן היא הולכת לטובי, שיודע מה היא מרגישה כלפיו ומזמינה אותו לצאת. השניים יוצאים ובמהלך הדייט שלהם ביאנקה מגלה שהוא הסכים לצאת איתה רק בשביל שיוכל להתקרב לחברות שלה. ביאנקה הפגועה מבינה כמה רדוד ושטחי הוא, והולכת בדמעות למקום החשיבה שלה (סלע ביער, שאליו היא הולכת שהיא רוצה להיות לבד), שם היא רואה את ווס ומדיסון (בלה ת'ורן, מלכת השכבה ששונאת את ביאנקה משום שהיא לא מקובלת) מתנשקים. בסוף הסרט ביאנקה הולכת עם חברותיה לנשף השיבה הביתה, בו מוכרזים ווס ומדיסון למלך ולמלכה. למרות זאת ווס דוחה את מדיסון, הולך לביאנקה ומתוודה ברגשותיו בפניה והשניים מתנשקים מול כל בית הספר.

הכנסות

כבר ב-22 במרץ 2015, מתויגת גרף 32.5 מיליון $, בהשוואה לתקציב של 8.5 מיליון $. בצפון אמריקה, הסרט הגיע למספר חמש כבר בסוף השבוע הראשון שלו ברשימת הסרטים המובילים השבועית.
ג'ולייט

היסטוריה

בשנת 1833, בעקבות מלחמת בלאק הוק (Black Hawk), צ'ארלס ריד בנה בקתה לאורך הצד המערבי של נהר דס פליינס. ב-1834, גזבר בשם ג'יימס ב. קמפבל תכנן את כפר ג'ולייט, שם שמתיישבים מקומיים נתנו לכפר לפני הגעתו של קמפבל. מקור השם, אשר לאחר מכן נקרא בצורה שונה בשפת המקומיים היה כנראה שינוי בהגיית השם של החוקר הקנדי-צרפתי לואי ז'ולייה, אשר חתר ביחד עם ז'אק מארקט בשנת 1673 בנהר דס פליינס והתמקם בגבעה הנמצאת מספר קילומטרים מהעיר ג'ולייט של היום. קצת לפני 1837 ג'ולייט נוסדה והוכרה ככפר. בשנת 1845, תושבים מקומיים שינו את שם הכפר מג'וֹלייט (Joliet) אל גֻ'לייט (Juliet). בשנת 1852 הכפר הפך לעיר.

גאוגרפיה ואוכלוסין

על פי לשכת האוכלוסין של ארצות הברית בשנת 2010, השטח הכולל של העיר הוא 162.6 קמ"ר אשר מתוכם 160.9 קמ"ר הם יבשה ו-1.7 קמ"ר מים.
נכון ל-1 ביולי 2011, ג'ולייט הייתה העיר ה-162 בגודלה מבחינת אוכלוסייה בארצות הברית. על פי מפקד האוכלוסין של שנת 2000 בארצות הברית, בעיר היו 106,221 תושבים, 36,182 משקי בית ו-25,399 משפחות. צפיפות האוכלוסייה הייתה 1,077.6 נפש לקמ"ר. בעיר היו 3,312 יחידות דיור בצפיפות ממוצעת של 387.3 דירות לקמ"ר.

מ-1 באפריל 2010 עד 1 ביולי 2011, ג'ולייט הייתה העיר עם גידול האוכלוסייה המהיר ביותר במערב התיכון.

כלכלה

כמו הרבה ערים במערב התיכון שתלויות בתעשיות הייצור, ג'ולייט חוותה בעבר צרות כלכליות, עם שיעור אבטלה שהגיע אל 85% בתחילת שנות השמונים של המאה ה-20. אולם, שיעור האבטלה הנוכחי בג'ולייט הוא בסביבות 8.6%.
יום רוסיה

יום רוסיה (ברוסית: День России) הוא החג הלאומי של הפדרציה הרוסית הנחגג כל שנה מאז 1992, ב-12 ביוני. החג מציין את הכרזת הריבונות הממלכתית של הרפובליקה הסובייטית הסוציאל-פדרטיבית של רוסיה, תהליך שהוביל להתפרקות ברית המועצות והיותה של רוסיה מדינה עצמאית. החג מדגיש את המדינתיות של רוסיה, היותה מדינה ריבונית ונערכים בו אירועים המציגים את התרבות וההיסטוריה של העמים השונים של המדינה.

מנהגים בחג

יום רוסיה הוא יום חופש. צו נשיאותי שהוציא הנשיא ילצין ב-2 ביוני 1994 הגדיר את התאריך שוב כיום לאומי. בצו נשיאותי מ-16 ביוני החג נקרא באופן רשמי "יום רוסיה".
ב-2002 קודקס העמל (קובץ חוקי עבודה) נתן תוקף משנה לשם החג ובכך הוא הפך רשמית ליום חג. ברחבי המדינה נערכים אירועים שונים כגון קונצרטים ומופעי זיקוקי די נור. בארמון הקרמלין הגדול השוכן בקרמלין של מוסקבה בטקס המשודר בטלוויזיה מקבלים אישים בעלי הישגים בתחום הספרות, מדעים וסיוע הומניטארי את הפרס הממלכתי של רוסיה (רוסית: Государственная Премия Российской Федерации).
ברבות השנים נערכו אירועים שונים ברחבי המדינה: במהלך אירועי החג ב-2003 נערך מופע אווירי של "האבירים הרוסיים" בו מטוסי קרב של מיג וסוחוי יצרו שובל עשן בטריקולור של דגל רוסיה. ב-2004 נערך בכיכר האדומה מצעד צבאי היסטורי, המשתתפים בו, חיילים של הצבא הרוסי ונציגי המחוזות השונים במדינה, לבושים בתלבושות הלאומיות, הציגו תאריכי ציון חשובים בהיסטוריה הרוסית. ב-2007, בקראסנויארסק, אנשים הלבושים בטריקולור הרוסי, אדום כחול ולבן, יצרו שרשרת אנושית באורך קילומטר. ב-2008 בעיר טומסק נערך "קרנבל עץ" בו הוצג מטבע רובל רוסי ענק. בעיר סמרה, נערך שחזור של כוחותיהם של מינין ופוז'רסקי שנלחמו נגד הכובשים הפולנים במסגרת מלחמת רוסיה-פולין של 1618-1605. ב-2009 תושבים בעיר וולגוגרד יצרו מפה של המדינה בגודל 35 מטר רבוע. בסבסטופול אזרחים צעדו ברחבי העיר תוך שהם נושאים דגל של המדינה באורך 30 מטר. באותה שנה, במוסקבה, בכיכר המהפכה הותקנה בובת חוחלומה בגובה שני מטר. כמו כן, במגדל אוסטנקינו דגל רוסיה הונף בפעם הראשונה.
רוסיה נוהגת לציין את החג גם בשגרירויותיה ברחבי העולם. ב-15 ביוני 2018 אף ייערך לראשונה אירוע חגיגי בחצר סרגיי בירושלים.
מריה אנה, נסיכת סבויה

ביוגרפיה

מריה אנה נולדה ב-19 בספטמבר 1803 בפלאצו קולוניה שברומא, מדינת האפיפיור. אביה היה ויטוריו אמנואלה הראשון, מלך סרדיניה ואמה הייתה מריה תרזה מאוסטריה-אסטה, מלכת סרדיניה. היא נולדה עם אחות תאומה בשם מריה תרזה. התאומות הוטבלו על ידי האפיפיור פיוס השביעי, והורי אמה היו הסנדקים.
בילדותה שהתה מריה אנה עם שאר משפחתה בסרדיניה, לשם ברחו בני המשפחה מפני נפוליאון. לאחר מפלת נפוליאון בשנת 1814, חזרו בני המשפחה לטורינו. ב-12 בפברואר 1831 נישאה מריה אנה לארכידוכס פרדיננד מאוסטריה. לא היו להם ילדים. ב-2 במרץ 1835 הפך פרדיננד לקיסר אוסטריה. מריה אנה הוכתרה כקיסרית אוסטריה, וב-12 בספטמבר 1836 הוכתרה בפראג כמלכת בוהמיה. ב-2 בדצמבר 1848, בעקבות אביב העמים, נאלץ פרדיננד לוותר על הכתר לטובת אחיינו פרנץ יוזף. הוא ומריה אנה חיו את שארית חייהם בבוהמיה. מריה אנה נפטרה בגיל 80 ב-4 במאי 1884, ונקברה בקריפטה הקיסרית בווינה.
נבל-על

נבל-על (או מלועזית: ארכי-נבל) הוא דמות אנטגוניסטית הנמצאת במגוון מדיומים כקומיקס, סרטי פעולה וסיפורת מדע בדיונית. עצם קיומו נועד להוות אמצעי להכשלתו של גיבור-העל, הגיבור או הפרוטגוניסט בסיפור העלילה. בשעה שגיבור-על ניחן בכוחות-על פנטסטיים, כוחותיו של נבל-העל הם פרופורציונליים אליו, ובכך נבל-על מספק אתגר רציני למקבילו גיבור-העל. למרות שבדרך כלל אין לו כל כוחות מיסטיים, נבל-על ניחן לרוב באינטלקט גבוה המאפשר לו לתכנן מזימות מורכבות ולבנות מכשירים פנטסטיים על ידי השימוש במקורות שברשותו לצורך קידום מטרותיו הזדוניות.
רוב נבלי-העל חולקים במאפיינים של עריצים, ראשי כנופיות וטרוריסטים והם שואפים לשליטה מוחלטת על העולם.
גיבורי-על ונבלי-על לעיתים משקפים אחד את השני בכוחותיהם, יכולותיהם או סיפור מקורם. בכמה מן המקרים, ההבדל היחיד בין השניים נובע בכך שגיבור-העל משתמש בכוחותיו לטובת הכלל ונבל-העל משתמש בהם למטרתו האנוכית, האכזרית וההרסנית.